Sangoma vas oor rituele moord | Maroela Media
Sangoma vas oor rituele moord
Die polisie in Limpopo het twee verdagtes, waaronder 'n sangoma, in hegtenis geneem in verband met 'n rituele moord op 'n 33-jarige vrou.
Brig. Hangwani Mulaudzi, 'n provinsiale woordvoerder, het Woensdag gesê die verdagtes is in Gauteng en Thohoyandou in Limpopo aangekeer. Hulle word verdink van die moord op Mercy Ndou van Hamakuya. Sy het op 15 Mei verdwyn nadat sy inkopies in Thohoyandou gaan doen het. Haar liggaam is presies 'n maand later in Tshitavha opgespoor. Haar liggaam was geskend en haar regterbeen en geslagsdele was vermis. "'n Taakspan is saamgestel om haar moord te ondersoek, wat tot die verdagtes se inhegtenisnemings gelei het," het Mulaudzi gesê.
Die verdagtes verskyn Donderdag in die Thohoyandou-landdroshof.
Intussen het Samson Majoko (35), van Mosambiek, Woensdag in 'n hof in Limpopo verskyn nadat hy onlangs met liggaamsdele betrap is. Die saak is tot 31 Julie uitgestel vir verdere ondersoek. Maroela Media het verlede week berig Majoko is in Malamulele in Limpopo in hegtenis geneem. "Die polisie het inligting ontvang dat die verdagte liggaamsdele in die gebied wil verkoop," het Mulaudzi destyds gesê. "Die polisie het dadelik reageer en die verdagte op die toneel in sy voertuig aangetref. Hy het 'n plastieksak by hom gehad met twee hande en geslagsdele daarin."